**חנוכה - מחושך לאור – פעילות הכנה להדלקת הנרות**

**מטרות**

1. בחינת המשמעויות השונות הקשורות במושגים "אור" ו"חושך".
2. הכרות עם אור כסמל לתיקון אישי וחברתי במקורות ובחיים היום.

**פעילות פתיחה - תרגיל הובלת עיוור ועיבוד** ( פעילות אפשרית כהכנה למפעל או במהלכו.. )

המשתתפים יתחלקו לזוגות משתתף אחד יעצום את עיניו, והשני יובילו בחדר. בשלב ראשון כל הזוגות יסתובבו במרחב הכיתה והמנחה ייתן הוראות מנחות: חשוב לשים לב לצרכיו של זה שאינו רואה, להסתכל טוב על המסלול, לבדוק שאינו מתנגש באף אחד, לתאר לו מילולית מה עליו לעשות, ללכת לפי הקצב שלו, וכן הלאה. בהמשך אפשר גם לצאת מגבולות החדר.

כאשר כל הקבוצה חוזרת לחדר יושבים שוב במעגל ושואלים:

דיון במליאה:

* איך הרגשתם בהתנסות?
* מה היה קשה ומה קל?
* כיצד הרגשתי כשהייתי בחושך?
* האם הצלחתי לתת אמון במי שהוביל אותי?
* איפה העדפתי להיות במהלך התרגיל- בחושך או באור? למה?
* מה המשמעות של חושך עבורי, בחיים שלי?
* מה המשמעות של אור?
* שתפו בסיפור מתוך החיים שלכם, רגע בו הרגשתם שאתם הולכים בחושך, האם היה שם מישהו שהוביל אתכם- עזר לכם לצאת אל האור?

**שלב ב'- קישור לחג החנוכה**

קישור קצר של המדריך את ההתנסות לחג החנוכה- התכונות שאנו מייחסים לחושך ולאור ולחשיבות האור בחיינו.

***העשרה למדריך:*** *'השפת אמת' (ר' יהודה אריה לייב מגור), מביא בשם רבו משל, ולפיו באש הדולקת בנר נעשות במקביל שתי פעולות שונות והפוכות: האש שורפת ומכלה את הנר ('סור מרע'); והאש היא גם זו שמפיצה את האור ('ועשה טוב'). בית שמאי שמים את הדגש על המשמעות הראשונה – 'סור מרע'. הנר מסמל במשל זה את הרע, וככל שהאש דולקת זמן רב יותר, כך הנר פוחת והולך. על פי תפיסה זו, בכל יום שעובר בחנוכה פוחתים הנרות ופוחת הרוע. לעומתם מדגישים בית הלל את החלק השני – 'ועשה טוב', ומתייחסים אל האור שמפיצה האש, שאותו יש להרבות ולהפיץ, וככל שהנר דולק יותר, כך יש יותר אור. ככל שעוברים ימי החנוכה מתווספים הנרות והאור הולך וגדל.*

*לפי זה, בעת הדלקת נרות חנוכה נעשות שתי פעולות מקבילות:* ***הפצת האור*** *בכל פינה נידחת וחשוכה,* ***ומיגור הרע****.*

בואו נראה מה מייחסים חז"ל לאור וחושך...

"**בית שמאי אומרים: יום ראשון מדליק שמונה מכאן ואילך פוחת והולך; ובית הלל אומרים: יום ראשון מדליק אחד ומכאן ואילך מוסיף והולך".**

)תלמוד בבלי, מסכת שבת, כא', ע"ב(

פשט: בית שמאי אומרים שביום הראשון של חנוכה מדליקים 8 נרות וכל יום מורידים נר.

בית הלל אומרים: כל יום מוסיפים נר עד היום האחרון בו דולקים 8 נרות

שאלות לדיון

* מדוע סברו בית שמאי כי יש להדליק שמונה נרות ביום הראשון ומכאן ואילך להפחית?
* ומדוע סברו בית הלל שיש להדליק ביום הראשון נר אחד ומכאן להוסיף?
* אלו משמעויות מיוחסות לאור ולחושך ע"י כל אחד מהם?

 .....ההכרעה, כמו בכל המקרים, נקבעה עפ"י בית הלל.

**שלב ג': חלוקת טקסטים קצרים המדברים על אור (אפשר לעשות במליאה ביחד או לחלק לקבוצות קטנות (חברותות)**

**שאלות לדיון**

1.מה תפקידו של האור? מה מסמל האור בכל אחד מהטקסטים?

2.אילו 'קילקולים' יכול האור לתקן?

3. איפה [אם בכלל] אתם פוגשים היום בחייכם אנשים המתקנים עולם באורם?

**סיכום**

חנוכה, מלבד היותו חג בו ניתן לדבר על גבורה ומרד, מאפשר לנו הזדמנות להסתכל על המושגים "אור" ו"חושך" ולבחון מה הם עבורנו. איזה נקודות אור יש בחיים שלנו, איזה נקודות חושך.. ומעבר לזה, גם להסתכל על נקודות החושך בחברה בה אנו חיים, ואיפה ואיך היינו רוצים להאיר אותן

**סבב סיכום: איזה נקודות הייתם רוצים להאיר ולתקן בעולמכם?**

**שלב ד': טקס הדלקת הנרות**

בָּרוּךְ אַתָּה ה' אֱלֹהֵינוּ מֶלֶךְ הָעוֹלָם אֲשֶׁר קִדְּשָׁנוּ בְּמִצְוֹתָיו וְצִוָּנוּ לְהַדְלִיק נֵר חֲנֻכָּה:

בָּרוּךְ אַתָּה ה' אֱלֹהֵינוּ מֶלֶךְ הָעוֹלָם שֶׁעָשָׂה נִסִּים לַאֲבוֹתֵינוּ ואימותינו בַּיָּמִים הָהֵם בַּזְּמַן הַזֶּה:

בערב הראשון בו מדליקות/ים נרות נהוג להוסיף את ברכת הזמן:

בָּרוּךְ אַתָּה ה' אֱלֹהֵינוּ מֶלֶךְ הָעוֹלָם שֶׁהֶחֱיָנו וקִיְּמָנו וְהִגִּיעָנוּ לַזְּמַן הַזֶּה.

מי ימלל גבורות ישראל אותן מי ימנה

הן בכל דור יקום הגיבור גואל העם

שמע – בימים ההם בזמן הזה

מכבי מושיע ופודה

ובימינו – כל עם ישראל

יתאחד יקום ויגאל

כעת מדליקים את החנוכייה- ובמהלך הדלקת הנרות נהוג לשיר:

*הַנֵּרות הַלָּלוּ אָנוּ מַדְלִיקִין עַל הַנִּסִּים וְעַל הַנִּפְלָאות וְעַל הַתְּשׁוּעות וְעַל הנחמות. שֶׁעָשִׂיתָ לַאֲבותֵינוּ* ***ועשית לאימותינו*** *בַּיָּמִים הָהֵם בַּזְּמַן הַזֶּה*.

**באנו חושך לגרש** */* שרה לוי תנאי

באנו חושך לגרש,

בידינו אור ואש,

כל אחד הוא אור קטן,

וכולנו אור איתן.

סורה חושך, הלאה שחור!

סורה, מפני האור!

"...גם עתה גם בכל הזמנים לא יהיה נצחון לאור, כל עוד לא יעמדו על האמת הפשוטה והברורה, כי צריך להגביר את האור תחת להילחם בחושך."

(מתוך "*הסופרים והעובדים" / א.ד. גורדון, 1921)*

**אנו נושאים לפידים /** אהרון זאב

אָנוּ נוֹשְׂאִים לַפִּידִים

בְּלֵילוֹת אֲפֵלִים.

זוֹרְחִים הַשְּׁבִילִים מִתַּחַת רַגְלֵינוּ

וּמִי אֲשֶׁר לֵב לוֹ

הַצָּמֵא לָאוֹר -

יִשָּׂא אֶת עֵינָיו וְלִבּוֹ אֵלֵינוּ

לָאוֹר וְיָבוֹא!

נֵס לֹא קָרָה לָנוּ -

פַּךְ שֶׁמֶן לֹא מָצָאנוּ.

לָעֵמֶק הָלַכְנוּ, הָהָרָה עָלִינוּ,

מַעַיְנוֹת הָאוֹרוֹת

הַגְּנוּזִים גִּלִּינוּ.

נֵס לֹא קָרָה לָנוּ -

פַּךְ שֶׁמֶן לֹא מָצָאנוּ.

בַּסֶּלַע חָצַבְנוּ עַד דָּם

- וַיְּהִי אוֹר!

"בראשית דולק אור אחד, ועוד אחד ועוד אחד, ועוד אחרים. החושך יחלוף כליל. מתוך הצעירים ייבקע האור בראשונה, ואחר ילוו עליהם האחרים, אוהבי הצדק והאמת, החופש והקדמה האנושית, היופי. ובהיות הנרות כולם דולקים, ישתאו וישמחו על העבודה שנעשתה. אין לך תפקיד חשוב ומביא אושר יותר מתפקיד השמש משרת האור."

*(בנימין זאב הרצל, "די וולט", 1897)*

צריך שכל איש ידע ויבין שבתוך תוכו דולק נר ואין נרו שלו כנר חברו. ואין איש שאין לו נר. וצריך שכל איש ידע ויבין שעליו לעמול ולגלות את אור הנר ברבים, ולהדליקו לאבוקה גדולה ולהאיר את העולם כולו.

*(אמרה המיוחסת לרב קוק)*

"המדליק נר מנר –

הנר דולק וחברו אינו חסר"

)במדבר רבה, פרשה י"ג(

**שלב ה': עיון חותם – שירי חנוכה ושירים שקשורים באור**

**עיון חותם** : (אפשר להשמיע מהטלפון)

**אור גדול / אמיר דדון**

ואם היה לי קצת עצוב

אולי למדתי מזה משהו חשוב

כי בסוף כשזה נגמר יש סיבה לכל דבר

לבד בתוך כל הטירוף

אני חושב איך שהזמן יכול לעוף

אבל בסוף כשזה נגמר יש סיבה לכל דבר

אור גדול מאיר הכל

ויותר כבר לא צריך לשאול

אני בא ללמוד ממה שטוב ולחיות

להתחיל הכל מהתחלה

כמו לנשום בפעם הראשונה

אני כאן אני לא מתבזבז יותר

ואם יכולתי רק לזכור

לכל אחד יש את הדרך לעבור

אבל בסוף כשזה נגמר

יש תשובה לכל דבר

אור גדול מאיר הכל...

**כשאלוהים אמר בפעם הראשונה**

**מילים: נתן זך
לחן: מתי כספי**

כשאלוהים אמר בפעם הראשונה יהי אור
הוא התכוון שלא יהיה לו חשוך.
הוא לא חשב באותו רגע על השמיים
אבל העצים כבר התחילו מתמלאים מים
וציפרים קיבלו אויר וגוף.
אז נשבה הרוח הראשונה אל עיני אדוננו
והוא ראה אותה במו עיני ענן כבודו
וחשב כי טוב. הוא לא חשב באותו רגע
על בני האדם, בני אדם לרוב.
אבל הם כבר התחילו לחשוב על עצמם בלי עלים
וכבר החלה מתרקמת בליבם
מזימה על מכאוב.
כשאדוננו חשב בתחילה על הלילה
הוא לא חשב על שינה.
כך, כך אהיה מאושר, אמר בליבו האלוהים הטוב.
אבל הם כבר היו לרוב.